**Оңдасын Әшімов**, М.Қозыбаев атындағы Солтүстік Қазақстан мемлекеттік университетінің ректоры, академик

**Лебіздер легі**

Астанадағы Тәуел­сіздік сарайында өткен Қазақ хандығының 550 жылдығына ар­нал­­­ған салтанатты ш­арада сөйлеген сө­зінде Елбасы Нұрсұл­тан Назарбаев бабалар тұлпарының тұя­ғымен жазылған ата та­рихымыздың әр па­рағы ерекше қым­баттылығымен ерекшеленетінін айта келіп, қазақ халқының бүгінгі буын бойына патриот­тық мақтаныш сезімін орнық­тыратынын атап көрсетті. Шы­­нында да, бұл торқалы той ел еңсесін еңселендіретін айрық­ша оқиға ретінде есте қалары анық. Ұрпағына ұлан-асыр қонысты қалдырған батыр бабаларымыздың Тәуелсіздікпен бірге оралған рухын қастерлеуге, ұлықтауға арналған алқалы жиын бәрімізге қымбат. Кешегі кеңес заманының сұрқай саясаты ата тарихымызға қатысты ашы шындықтарды айтуға мүмкіндік бермесе, енді ұлт жады қайтадан жаңғырып, қазақ халқының арғы түбі сонау ғұндардан басталатыны еш талас тудырмайтын ақиқатқа айналды. Президент тарихын білмеген ұлттың болашағы бұлыңғыр екенін тағы да еске салып, ұлтарақтай жер үшін қан төккен оғ­ландарымыздың ерлік пен күреске толы өмір жолын ұмытпауға ша­қырды. Бүгінде қазақ мемлекетін құрып, іргесін нығайтуға зор үлес қосқан қазақтың даңқты ұлдары қай жағынан болсын мақ­тан етіліп келеді. Мұның өзі береке-бірлік қана сүттей ұйыған ауызбірлікке жеткізетінін кейінге өнеге ретінде қалдырып кеткен ата-баба аманатына адалдықты көрсетсе керек. Тәуелсіз Қазақ­стан хан­дарымыздың өшкенін жандырып, өлгенін тірілтті. Оның бір мысалына Петропавл қаласында ашылған «Абылай хан резиденциясы» кешені мен тұрғызылған еңселі ескерткішті айтуға болады. Кеше ғана пайда бола қалған халық емес екендігімізді төрткүл дүниеге танытуымыз елдігіміздің, басты жемістеріміздің бірі екен­дігінде дау жоқ.

**// Егемен Қазақстан. - 2015. - 13 қыркүйек**